اسامہ بن لادن کے خلاف آپریشن کی خبر دی تو پاکستان کا ردِعمل توقع کے برعکس نکلا: اوباما
ایبٹ آباد میں کامیاب آپریشن کے بعد صدر اوباما نے پاکستان کے اس وقت کے صدر آصف علی زرداری کو فون کیا۔ اوباما لکھتے ہیں کہ زرداری نے کہا کہ اس کا کچھ بھی ردعمل ہو یہ ایک بہت اچھی خبر ہے۔
ویب ڈیسک — "اے پرامزڈ لینڈ" کے نام سے شائع ہونے والی کتاب میں امریکہ کے پہلے سیاہ فام صدر اوباما نے یہ بھی لکھا ہے کہ ان کے اس وقت کے نائب صدر جو بائیڈن نے اس آپریشن سے پہلے اس کی نوعیت پر مختلف سوالات اٹھائے ۔ان کے وزیر خارجہ رابرٹ گیٹس نے بھی ایسی کارروائی کی مخالفت کی۔ اس آپریشن سے ایک اتحادی ملک کی خودمختاری کی خلاف ورزی ہونا تھی۔ القاعدہ لیڈر کے خلاف زمینی آپریشن اور فضائی کارروائی میں سے کسی ایک راسے کو اختیار کرنے کے حوالے سے اوباما لکھتے ہیں کہ امریکہ ایبٹ آباد میں کسی بھی قسم کی کارروائی کرتا تو اس میں ایک اتحادی ملک سے جنگ کیے بغیر خود مختاری کی خلاف ورزی ہونا تھی۔ اور اس سے سفارتی سطح پر مفادات اور آپریشن کے حوالے سے پیچیدگیاں پیدا ہونے کے اندیشے بھی تھے۔ یکم اور دو مئی 2011 کی درمیانی شب میں کیے گئے اس آپریشن کو اوباما کی صدارت کا اہم واقعہ سمجھا جاتا ہے، کیونکہ امریکی عوام کے لیے ستمبر 2001 کے دہشت گرد حملے کرنے والی تنظیم کے رہنما کو کیفر کردار تک پیہنچانا ایک بڑی ترجیح بھی تھی۔ اس کامیابی کے بعد 2012 کے الیکشن بھی تھے، جس میں اوباما دوسری بار امریکہ کے صدر منتخب ہوئے تھے۔ ایبٹ آباد میں کیے گئے آپریشن کی کامیابی کے بعد امریکی صدر نے پاکستان کے اس وقت کے صدر آصف علی زرداری کو فون کیا۔ اوباما اس گفتگو کے حوالے سے لکھتے ہیں کہ زرداری نے حقیقی جذبات کا اظہار کیا اور کہا کہ ان کی بیوی بے نظیر بھٹو بھی القاعدہ سے منسلک انتہا پسندوں کے ہاتھوں ماری گئی تھی۔ سابق صدر اوباما نے اپنی کتاب میں تحریرکیا: "میں سمجھتا تھا کہ مشکل سے دوچار پاکستان کے صدر آصف علی زرداری سے یہ ایک مشکل کال ہو گی کیونکہ انہیں پاکستان کی خود مختاری کی خلاف ورزی کے بعد بہت سخت ردعمل کا سامنا کرنا پڑے گا۔ تاہم جب میں نے ان سے رابطہ کیا تو انہوں نے مجھے مبارک باد دی اور اپنی حمایت کا اظہار کیا۔ انہوں نے کہا کہ "اس کا کچھ بھی ردعمل ہو یہ ایک بہت اچھی خبر ہے۔ " اوباما کی ہدایت پر اس وقت کے امریکی فوج کے سربراہ ایڈمرل مائیک ملن نے پاکستان کے آرمی چیف جنرل اشفاق پرویز کیانی سے فون پر بات چیت کی۔ اوباما لکھتے ہیں کہ یہ گفتگو شائستہ رہی، لیکن جنرل کیانی نے کہا کہ امریکہ کو جلد از جلد اس کارروائی کے متعلق واضح طور پر بات کرنی چاہیے تاکہ پاکستان میں عوامی ردعمل کو قابو میں رکھا جاسکے۔ اس سے پہلے آپریشن کا فیصلہ کرنے کے احوال پر اوباما اپنی یاداشت میں کہتے ہیں کہ انہوں نے فیصلہ کیا کہ اس وقت تک دستیاب اطلاعات ایبٹ آباد میں اسامہ بن لادن کے ٹھکانے پر کارروائی کرنے کے لیے کافی تھیں۔ اور اس آپریشن کو خفیہ رکھا گیا۔ اوباما لکتھے ہیں کہ انہوں نے پاکستان کو اس آپریشن میں شامل نہ کرنے کا فیصلہ بھی کیا۔ وہ لکتھے ہیں کہ پاکستان کی حکومت نے بہت سی انسداد دہشت گردی کی کاروائیوں میں امریکہ کا ساتھ دیا اور امریکی افواج کے لیے افغانستان میں ایک انتہائی اہم راہداری بھی فراہم کی، لیکن اوباما کتاب میں یہ دعویٰ بھی کرتے ہیں کہ پاکستان کی فوج میں خصوصاً اس کی انٹیلی جنس سروسز میں کچھ عناصر کے طالبان سے اور شاید القاعدہ سے بھی رابطے تھے۔ "اس امر سے کہ ایبٹ آباد کا (اسامہ بن لادن کا) کمپاونڈ پاکستان آرمی کے امریکی ویسٹ پوائنٹ جیسی اہم جگہ سے کچھ ہی میل کے فاصلے پر تھا۔ اس با ت کا احتمال تھا کہ اگر پاکستانیوں کو کچھ بھی بتایا گیا تو وہ ہمارے ٹارگٹ کے علم میں آ سکتا تھا۔ " اوباما کہتے ہیں کہ اسامہ بن لادن کی تلاش ان کے لیے بحیثیت صدر ایک اہم ترجیح تھی اور وہ اس پر با قاعدہ اپ ڈیٹ حاصل کرتے تھے۔ اوباما نے اپنی کتاب میں بھارت اور اس وقت کے وزیر اعظم من موہن سنگھ کے بارے میں بھی لکھا ہے۔ ایک مقام پر وہ تحریر کرتے ہیں کہ پاکستان مخالف دشمنی کو ہوا دینا بھارت میں قومی یکجہتی پیدا کرنے کا تیزترین طریقہ ہے۔ آٹھ سال صدر رہنے والے اوباما اپنی یاداشت کو دو حصوں میں لکھ رہے ہیں۔ پہلی جلد کے سات ابواب ہیں، جس میں انہوں نے اپنی زندگی کے بچپن سے لے کر اپنے پہلے دور صدارت کے اہم واقعات قلم بند کیے ہیں۔